**รีไลฟ์** (ญี่ปุ่น: リライフ; โรมาจิ: *Riraifu*) เป็นการ์ตูนญี่ปุ่นแนวจินตนิมิตและบันเทิงคดีแนววิทยาศาสตร์ เรื่องและภาพโดย ยาโยอิโซ เผยแพร่บนเว็บการ์ตูน comico ตั้งแต่วันที่ 12 ตุลาคม พ.ศ. 2556 ถึงวันที่ 16 มีนาคม พ.ศ. 2561 และได้รับการรวมเล่มตีพิมพ์โดยเอิร์ธสตาร์ เอ็นเตอร์เทนเมนท์ ต่อมาได้รับการดัดแปลงเป็นการ์ตูนโทรทัศน์โดยทีเอ็มเอสเอ็นเตอร์เทนเมนต์ออกอากาศตั้งแต่วันที่ 2 กรกฎาคม - 24 กันยายน พ.ศ. 2559 จำนวน 13 ตอน และยังมีภาพยนตร์คนแสดงที่ดัดแปลงจากการ์ตูนในชื่อเดียวกันซึ่งเข้าฉายใน พ.ศ. 2560

เนื้อเรื่องย่อ
--------------

เรื่องราวเกี่ยวกับไคซากิ อาราตะ หนุ่มตกงานอายุ 27 ปี ได้พบกับโยอะเค เรียว โดยได้รับเลือกรับการทดลองในโครงการรีไลฟ์โดยย้อนกลับไปใช้ชีวิตวัยรุ่นในโรงเรียนมัธยมปลายอีกครั้งรวมถึงเติมเต็มสิ่งที่ขาดหายจากการดำเนินชีวิตที่ผ่านมาอีกด้วย

ตัวละคร
-------

### ผู้ทดลองและฝ่ายสนับสนุนของโครงการรีไลฟ์

* **ไคซากิ อาราตะ** (ญี่ปุ่น: 海崎 新太; โรมาจิ: *Kaizaki Arata*)

ตัวเอกของเรื่อง อายุ 27 ปี ล้มเหลวในการสมัครงานหลังจากลาออกจากงานเดิมที่ทำได้ 3 เดือน โดยทำงานเป็นพนักงานชั่วคราวของร้านสะดวกซื้อ เขาถูกเลือกโดยโอโนยะ อันให้เข้าร่วมโครงการรีไลฟ์ย้อนกลับไปใช้ชีวิตวัยรุ่นในโรงเรียนมัธยมปลายด้วยยาที่ทำให้สภาพร่างกายดูเหมือนอายุ 17 ปี แต่ประสิทธิภาพของร่างกายยังเท่ากับอายุจริงอยู่ ในช่วงของการทดลองเขาได้ตีสนิทกับฮิชิโระ จิสึรุทำให้เขากลายเป็นเพื่อนคนแรกของฮิชิโระ
* **ฮิชิโระ จิสึรุ** (ญี่ปุ่น: 日代 千鶴; โรมาจิ: *Hishiro Chizuru*)

เธอเป็นนักเรียนหญิงที่เรียนเก่งที่สุดของช่วงชั้นและเป็นหนึ่งในหัวหน้าห้องของห้องเรียนที่ไคซากิเรียนอยู่ อย่างไรก็ตามเธอมีปัญหากับการเข้าสังคมและการแสดงความรู้สึกจนกระทั่งไคซากิได้เข้ามาสนิทกับเธอทำให้เธอค่อยๆ พัฒนาความสัมพันธ์กับเขาและเพื่อนร่วมห้องไปด้วย ในเวลาต่อมาได้เปิดเผยว่าเธอคือตัวอย่างหมายเลข 001 ซึ่งเป็นผู้ทดลองของโครงการรีไลฟ์ของโยอะเคก่อนหน้าไคซากิ
* **โยอะเค เรียว** (ญี่ปุ่น: 夜明 了; โรมาจิ: *Yoake Ryō*)

ฝ่ายสนับสนุนของสถาบันวิจัยรีไลฟ์และเป็นผู้ประเมินของไคซากิ เขาได้ทำแฝงตัวร่วมเรียนในห้องเรียนเดียวกับไคซากิและสังเกตการณ์อยู่ห่างๆ ต่อหน้าคันซากิเขามักแสดงสีหน้าร่าเริงเสมอและมักปิดบังความจริงบางอย่างไว้ ในชีวิตจริงเขามีอายุเท่ากับไคซากิและเป็นรุ่นพี่ของโอโนยะ
* **โอโนยะ อัน** (ญี่ปุ่น: 小野屋 杏; โรมาจิ: *Onoya An*)

หนึ่งในฝ่ายสนับสนุนของสถาบันวิจัยรีไลฟ์ เป็นผู้เลือกไคซากิเข้าร่วมในโครงการรีไลฟ์แต่ด้วยปัญหาจากการฝึกงานทำให้โยอะเคเป็นผู้ประเมินไคซากิแทน เธอได้แฝงตัวร่วมเรียนกับไคซากิและได้ตีสนิทไคซากิโดยอีกฝ่ายไม่รู้ว่าเธอคือเจ้าหน้าที่จนสุดท้ายเธอได้พยายามยั่วยวนเขาและถูกขัดขวางโดยโยอะเคทำให้เธอยอมเปิดเผยความจริง โดยสาเหตุที่เธอยั่วยวนเพื่อพิสูจน์ให้โยอะเคเห็นว่าไคซากิไม่ใช่คนไม่ดี
### โรงเรียนมัธยมปลายอาโอบะ

#### นักเรียน

* **คะริว เรนะ** (ญี่ปุ่น: 狩生 玲奈; โรมาจิ: *Kariu Rena*)

เพื่อนร่วมห้องของไคซากิ มีความดื้อดึงและคาดหวังสูง มองฮิชิโระเป็นคู่แข่งทางด้านการเรียน เมื่อเธอไม่สามารถสอบได้คะแนนสูงสุดเพื่อชิงตำแหน่งหัวหน้าห้องและเข้าใจผิดในการแสดงอารมณ์ของฮิชิโระทำให้เธอเกิดความอิจฉา จนกระทั่งไคซากิได้ปรับความเข้าใจและเผชิญหน้ากับฮิชิโระจึงทราบว่าฮิชิโระต้องการเป็นเพื่อนกับเธอ หนึ่งในเหตุผลที่เธอต้องการเป็นหัวหน้าห้องเนื่องจากเธอแอบชอบโอกะอยู่
* **โอกะ คาซุโอมิ** (ญี่ปุ่น: 大神 和臣; โรมาจิ: *Ōga Kazuomi*)

หนึ่งในหัวหน้าห้องคู่กับฮิชิโระ เป็นคนซื่อและเรียนเก่ง แต่ไม่ถนัดเรื่องกีฬา เขามักติวให้ไคซากิในการสอบซ่อมและไม่เข้าใจว่าคะริวแอบชอบเขาอยู่
* **ทามะไร โฮโนกะ** (ญี่ปุ่น: 玉来 ほのか; โรมาจิ: *Tamarai Honoka*)

เพื่อนสนิทของเรนะ เป็นหัวหน้าทีมของชมรมวอลเล่ย์บอลและเก่งในด้านกีฬา แต่ไม่ถนัดในเรื่องการเรียน
* **อาซาจิ โนบุนากะ** (ญี่ปุ่น: 朝地 信長; โรมาจิ: *Asaji Nobunaga*)

เพื่อนสมัยเด็กของโฮโนกะและเป็นเพื่อนสนิทของอินุไค
* **อินุไค อากิระ** (ญี่ปุ่น: 犬飼 暁; โรมาจิ: *Inukai Akira*)

เพื่อนสมัยเด็กของโฮโนกะและเป็นเพื่อนสนิทของอาซาจิ
#### ครู

* **อะมัตสึ โคโคโระ** (ญี่ปุ่น: 天津 心; โรมาจิ: *Amatsu Kokoro*)

ครูประจำชั้นของห้อง 3-3 ที่อาราตะเรียนอยู่ สอนวิชาพลศึกษาและเป็นครูที่ปรึกษาของชมรมวอลเล่ย์บอล
* **อุสะ โคชิ** (ญี่ปุ่น: 宇佐 浩史; โรมาจิ: *Usa Kōshi*)

ครูประจำชั้นของห้อง 3-4 สอนวิชาพลศึกษา เป็นรุ่นพี่ของอาจารย์อะมัตสึ
* **อินุไค สุมิเระ** (ญี่ปุ่น: 犬飼 すみれ; โรมาจิ: *Inukai Sumire*)

ครูประจำห้องพยาบาล เป็นพี่สาวของอากิระ
### คนอื่นๆ

* **ไซกิ มิจิรุ** (ญี่ปุ่น: 佐伯みちる; โรมาจิ: *Saiki Michiru*)

รุ่นพี่ในที่ทำงานของไคซากิซึ่งเป็นสาเหตุหนึ่งที่ทำให้ไคซากิลาออกจากบริษัทและเป็นปมด้อยในชีวิตของเขา

สื่อ
----

### มังงะ

รีไลฟ์ได้รับการเผยแพร่บนเว็บการ์ตูน comico ตั้งแต่วันที่ 12 ตุลาคม พ.ศ. 2556 และได้รับการรวมเล่มในปี พ.ศ. 2557 สำหรับในประเทศไทยได้รับการเผยแพร่ผ่านเว็บเว็บการ์ตูน comico โดยทำการแปลจากภาษาญี่ปุ่นเป็นภาษาไทยตั้งแต่วันที่ 24 เมษายน พ.ศ. 2559 โดยอัพเดทในทุกวันเสาร์ของแต่ละสัปดาห์

### อนิเมะ

รีไลฟ์ได้รับการประกาศจากเว็บการ์ตูนเมื่อวันที่ 13 กุมภาพันธ์ พ.ศ. 2559 ว่าจะได้รับการทำเป็นการ์ตูนโทรทัศน์โดยมีกำหนดออกอากาศในวันที่ 1 กรกฎาคม พ.ศ. 2559 จำนวน 13 ตอน ผลิตโดยทีเอ็มเอสเอ็นเตอร์เทนเมนต์

อ้างอิง
-------

1. ↑  "ReLIFE". Funimation. สืบค้นเมื่อ August 8, 2018.
2. ↑  39th Annual Kodansha Manga Awards' Nominees Announced ข้อมูลวันที่ 3 เมษายน 2558 สืบค้นเมื่อวันที่ 10 กรกฎาคม 2559
3. ↑  www.comico.jp. NHN PlayArt Corp. เก็บถาวร 2020-09-09 ที่ เวย์แบ็กแมชชีนสืบค้นเมื่อวันที่ 10 กรกฎาคม 2559
4. ↑  Japanese Comic Ranking, August 11–17 ข้อมูลวันที่ 21 สิงหาคม 2557 สืบค้นเมื่อวันที่ 10 กรกฎาคม 2559
5. ↑  การ์ตูนเว็บคอมิก ‘ReLIFE’ ประกาศสร้างทั้งอนิเมะและละครเวที ข้อมูลวันที่ 22 มกราคม 2559 สืบค้นเมื่อวันที่ 10 กรกฎาคม 2559
6. 1 2 3 4 5 6 7 8 9 10 11 12  ReLIFE ฉบับอนิเมชั่นเผยรายชื่อนักพากย์เพิ่มเติมและผู้ร้องเพลงประกอบแล้ว เก็บถาวร 2016-07-17 ที่ เวย์แบ็กแมชชีนข้อมูลวันที่ 1 มิถุนายน 2559 สืบค้นเมื่อวันที่ 10 กรกฎาคม 2559
7. ↑  www.comico.in.th สืบค้นเมื่อวันที่ 10 กรกฎาคม 2559

แหล่งข้อมูลอื่น
---------------

* รีไลฟ์ (มังงะ) ที่ comico (ญี่ปุ่น)
* รีไลฟ์ (มังงะ) ที่ comico (ไทย)
* เว็บไซต์ทางการของอนิเมะ